text: Mistanke om bedrageri og embedsmisbrug
  05 november 2010 kl. 14.48
  Tønder Kommune undersøger nu sager om påstået bedrageri og en kommunalt ansats mulige embedsmisbrug.
  Den tidligere politimand, borgmester Laurids Rudebeck (V), er i gang med at kulegravet forvaltningen i sin egen kommune.
   
  Han ville ikke finde sig i, at kommunalbestyrelsesmedlem Kinna Martinez-Dreesen fra Dansk Folkeparti på et kommunalbestyrelsesmøde i sidste uge uden nogen form for dokumentation beskyldte kommunen for systematisk brug af vennetjenester.
  Kinna Martinez-Dreesen har ikke siden været i stand til at dokumentere sin påstand.
  Laurids Rudebeck har taget initiativ til møder med en række håndværkerforeninger i kommunen, og de har ikke kendskab til vennetjenester. Det vil sige, at forvaltningen foretrækker at handle med udvalgte virksomheder, der giver ydelser under bordet tilbage.
  - Det er ikke hold i Dansk Folkepartis påstande om udbredt og systematisk brug af vennetjenester i Tønder Kommune, fastslår borgmesteren.
  
  Andre sager
  Imidlertid er borgmesteren stødt på et par andre sager, der virker mistænkelige.
  Den ene handler om rygter om et bedragerisk forhold.
  - Jeg kan ikke være mere konkret, da det foreløbig kun drejer sig om rygter, men vi tager mistanken alvorligt og er nu i gang med at undersøge den, siger Laurids Rudebeck.
  I en anden sag er en kommunalt ansat mistænkt for at have en dobbeltrolle i forbindelse med private interesser.
  - I den sag har jeg bedt forvaltningen om en redegørelse hurtigst muligt, oplyser Laurids Rudebeck.
  